b'\n_START_ARTICLE_\nAntioh Dimitrievici Cantemir\n_START_SECTION_\nStudii\n_START_PARAGRAPH_\nAvea un nivel cultural \xc3\xaenalt, cuno\xc8\x99tea limbile: greac\xc4\x83, turc\xc4\x83, latin\xc4\x83, italian\xc4\x83, rus\xc4\x83, francez\xc4\x83 \xc8\x99i englez\xc4\x83._NEWLINE_Primii dasc\xc4\x83li au fost grecul Atanasie Condoidi, profesor de greac\xc4\x83, latin\xc4\x83 \xc8\x99i italian\xc4\x83, pietistul german (adept al unei secte protestante)  Johann G. Vockerodt sau rusul Ivan I. Ilinski, care \xc3\xaei pred\xc4\x83 limba \xc8\x99i literatura rus\xc4\x83 \xc8\x99i latina._NEWLINE_A studiat cu savan\xc8\x9bii str\xc4\x83ini Daniel Bernoulli (cu care a studiat matematica la Sankt Petersburg), Georg Bernhard Bilfinger, Bayer \xc8\x99i Gross la Academia de \xc8\x98tiin\xc8\x9be din Rusia (1726-1727) precum \xc8\x99i cu Ivan I. Ilinski. A intrat \xc3\xaen leg\xc4\x83tur\xc4\x83 cu c\xc4\x83rturari celebri, de pild\xc4\x83 cu Voltaire, c\xc3\xa2nd se afla la Paris._NEWLINE_Prin anul 1731, fiind la Londra, a studiat operele lui Descartes, Newton, Leibniz \xc8\x99i Maupertuis._NEWLINE_A men\xc8\x9binut str\xc3\xa2nse rela\xc8\x9bii cu comunitatea \xc8\x99tiin\xc8\x9bific\xc4\x83 a epocii, cu savan\xc8\x9bi ca Bernoulli, Euler.\n_START_SECTION_\nDiplomat\n_START_PARAGRAPH_\nA fost ambasador al Rusiei la Londra (1732) \xc8\x99i la Paris (1738); \xc3\xaen capitala Fran\xc8\x9bei sose\xc8\x99te la 19 septembrie 1738. A fost numit consilier secret al \xc3\xaemp\xc4\x83r\xc4\x83tesei Ana, titlu care i se acordase odinioar\xc4\x83 tat\xc4\x83lui s\xc4\x83u Dimitrie, ca \xc8\x99i consilier secret al lui Petru cel Mare.\n_START_SECTION_\nOper\xc4\x83 literar\xc4\x83\n_START_PARAGRAPH_\nA fost unul dintre ini\xc8\x9biatorii clasicismului \xc3\xaen literatura rus\xc4\x83, a militat pentru progresul \xc8\x99tiin\xc8\x9bei \xc8\x99i al culturii de pe pozi\xc8\x9biile iluminismului. A tradus din Hora\xc8\x9biu, Anacreon, Montesquieu, Fontenelle. _NEWLINE_Astfel, a tradus \xc3\xaen rus\xc4\x83 cartea filosofului francez Bernard le Bovier de Fontenelle intitulat\xc4\x83 Entretiens \xc3\xa0 une marquise sur la pluralit\xc3\xa9 des mondes (Convorbiri cu o marchiz\xc4\x83 asupra pluralit\xc4\x83\xc8\x9bii lumilor), tip\xc4\x83rit\xc4\x83 \xc3\xaen 1740._NEWLINE_A mai publicat satire, epigrame, fabule. _NEWLINE_Astfel, a scris un poem epic encomiastic intitulat Petrida sau descrierea \xc3\xaen stihuri a mor\xc8\x9bii lui Petru cel Mare, \xc3\xaemp\xc4\x83ratul \xc3\xaentregii Rusii, r\xc4\x83mas din nefericire neterminat, \xc8\x99i a publicat un volum de Satire. Alecu Donici, \xc3\xaen  cooperare cu Constantin Negruzzi, traduce acest volum \xc3\xaen l.rom\xc3\xa2n\xc4\x83, cu titlul Satire \xc8\x99i alte poetice compuneri, Ia\xc8\x99i,1844, ed. II 1858) (printre satire: C\xc4\x83tre mintea sa [Satira I] sau Celor ce hulesc \xc8\x99tiin\xc8\x9ba, 1729), fiind considerat un \xc3\xaentemeietor al genului \xc3\xaen literatura rus\xc4\x83. Satira a 4-a \xc8\x99i a 8-a au un caracter mai mult sau mai pu\xc8\x9bin autobiografic, iar satira a 6-a \xc8\x99i a 7-a sunt satire filosofice \xc3\xaen care autorul \xc3\xae\xc8\x99i zugr\xc4\x83ve\xc8\x99te idealul vie\xc8\x9bii, p\xc4\x83rerile sale asupra fericirii omului. Prima edi\xc8\x9bie a Satirelor a fost publicat\xc4\x83 la Londra, \xc3\xaen 1749, sub titlul Satyres de monsieur le prince Cantemir avec l\'histoire de sa vie, traducere de abatele Ottavio Guasco, ed. Jean Nourse. O nou\xc4\x83 edi\xc8\x9bie va ap\xc4\x83rea la Londra, \xc3\xaen 1750,iar abia \xc3\xaen 1762, odat\xc4\x83 cu \xc3\xaensc\xc4\x83unarea Ecaterinei a II-a este tip\xc4\x83rit\xc4\x83 prima edi\xc8\x9bie rus\xc4\x83. Modelele lui Antioh pentru Satire au fost Hora\xc8\x9biu, Iuvenal, Ovidiu, Persius, iar dintre autorii contemporani, Regnier, Boileau, Pope, Locke \xc8\x99i John Milton._NEWLINE_Imaginea zugr\xc4\x83vit\xc4\x83 de Antioh \xc8\x9barului, \xc3\xaen poemul Petrida \xc8\x9bine practic de panegiric. Poemul nu este chiar o realizare literar\xc4\x83 remarcabil\xc4\x83,prezint\xc4\x83 un interes modest pe plan literar, \xc3\xaens\xc4\x83 are meritul de a marca \xc3\xaenceputurile versifica\xc8\x9biei moderne \xc3\xaen Rusia. Autorul pune \xc3\xaen versuri lista realiz\xc4\x83rilor politice ale \xc8\x9barului: reorganizarea statului, l\xc4\x83rgirea frontierelor spre Orient \xc8\x99i Occident, afirmarea Rusiei ca putere maritim\xc4\x83 etc. Poemul con\xc8\x9bine \xc8\x99i una dintre primele descrieri literare ale Sankt Petersburgului, fiind evocate cl\xc4\x83dirile splendide de pe malurile Nevei. Poemul se \xc3\xaencheie dup\xc4\x83 primul c\xc3\xa2nt._NEWLINE_A favorizat publicarea \xc3\xaen englez\xc4\x83 \xc8\x99i francez\xc4\x83 a celebrei opere a tat\xc4\x83lui s\xc4\x83u Istoria Imperiului Otoman, dup\xc4\x83 manuscrisul pe care \xc3\xael  avea la sine. Traducerea englez\xc4\x83 a ap\xc4\x83rut \xc3\xaen dou\xc4\x83 edi\xc8\x9bii (Londra, 1734 \xc8\x99i 1736), urmat\xc4\x83 de cea francez\xc4\x83 (Paris,1743) \xc8\x99i de cea german\xc4\x83 (Hamburg, 1745).  Este considerat p\xc4\x83rintele clasicismului \xc3\xaen literatura rus\xc4\x83. Geniu precoce, Antioh Cantemir a fost primul poet rus de stil occidental._NEWLINE_\xc3\x8en domeniul \xc8\x99tiin\xc8\x9bei, a tradus \xc3\xaen rus\xc4\x83 o carte referitoare la Newton \xc8\x99i a scris o algebr\xc4\x83, tot \xc3\xaen rus\xc4\x83, r\xc4\x83mas\xc4\x83 \xc3\xaen manuscris._NEWLINE_Antioh a murit la 35 de ani, de pleurezie (sau tuberculoz\xc4\x83) la Paris.\n_START_SECTION_\nPosteritate\n_START_PARAGRAPH_\nOrganizatorii festivit\xc4\x83\xc8\x9bilor prilejuite de tricentenarul \xc3\xaentemeierii ora\xc8\x99ului Sankt Petersburg, \xc3\xaen 2003, au luat hot\xc4\x83r\xc3\xa2rea s\xc4\x83 ridice un bust al lui Antioh Cantemir "p\xc4\x83rintele \xc3\xaentemeietor al clasicismului rus \xc8\x99i maestrul satirei literare."'